Author: Институт перевода Библии
Date: 2022-09-30T19:44:15.440413+00:00

КъэбарышӀур: Апостол Паул тхылъэу Филимон фитхыгъэр

КъэбарышӀур: Апостол Паул тхылъэу Филимон фитхыгъэр

1. Апостол Паул тхылъэу Филимон фитхыгъэр

Апостол Паул тхылъэу Филимон фитхыгъэр

Апостол Паул тхылъэу Филимон фитхыгъэр

1. 1

АПЭРЭШЪХЬ

АПОСТОЛ ПАУЛ ТХЫЛЪЭУ ФИЛИМОН ФИТХЫГЪЭР

ШӀуфэс

1^1Сэ сы Паул. Исус Христос сызэрэфэлажьэрэм пае, хьапсым сычӀадзагъэу сычӀэс. ШӀу тлъэгъоу къыддэлажьэрэ Филимон, чылыс зэӀукӀэм щыщхэу уиунэ щызэрэугъоихэрэм,+
2тшыпхъоу Апфие, Христос пае тэ къыддэлажьэрэ Архипп, тшы Тимофей[*] сигъусэу мы тхылъыр къышъуфэсэтхы+.

3Тхьэу тя Тэ лъапӀэрэ Зиусхьан Исус Христосрэ анэшӀу къышъущарэфи, гупсэф къышъуарэт.

Паул Тхьэм щытхъу зэрэфишӀырэмрэ зэрелъэӀурэмрэ

4Тхьэм селъэӀу зыхъукӀэ, Тхьэм щытхъу фэсэшӀ зэпыт ощ пае+. 5Сыда пӀомэ, Зиусхьан ИсускӀэ шӀошъхъуныгъэу уиӀэмрэ Тхьэм ицӀыф лъэпӀэ пстэуми шӀулъэгъоу афыуиӀэмрэ якъэбар зэхэсхыгъэшъ ары. 6ШӀошъхъуныгъэу тиӀэмкӀэ гъусэ укъытфэхъугъ, Христос тыгухэм зэрарылъым пае, Тхьэм шӀоу къытфишӀэрэ пстэури а гъусэныгъэу оррэ тэррэ зэфытиӀэм нахьыбэ къыдгуригъэӀонэу селъэӀу+. 7УишӀулъэгъукӀэ инэу сыбгъэгушӀуагъ ыкӀи сыбгъэгушхуагъ, сыда пӀомэ, о, сшы, Тхьэм ицӀыф лъапӀэхэм агу бгъэпсэфыжьыгъ.

Паул Онесим пае Филимон зэрелъэӀурэр

8Арышъ, Христос тыгухэм зэрарылъым пае, пшӀэн фаер унашъо пфэсшӀынэу гушхо сиӀэ пэтми,+
9шӀулъэгъукӀэ сыкъыолъэӀуныр нахь къэсэштэ. Сэ, Паул, сылӀыжъэу Исус Христос сызэрэфэлажьэрэм пае, хьапсым сычӀадзагъэу, 10скъо Онесим пае сыолъэӀу, сыда пӀомэ, хьапсым сычӀэсэу ар скъом фэдэ хъугъэ+. 11ЫпэкӀэ оркӀэ Онесим ишӀуагъэ къакӀощтыгъэп[*], ау джы ори сэри ишӀуагъэ къытегъэкӀы.

12Ар, спсэ фэдэу шӀу слъэгъурэр, джы къыпфэсэгъэкӀожьы. 13КъэбарышӀур зэрэзгъэӀурэм пае, хьапсым сычӀэсыфэ, о пчӀыпӀэкӀэ ӀэпыӀэгъу къысфэхъунэу садэжь щызгъэӀэнэу сыфаещтыгъ, 14ау о умыдэу ар сшӀэнэу сыфэягъэп, о уишӀушӀагъэ егъэзыгъэ хэмылъэу, о ар уигуапэу пшӀэным пае. 15Зы уахътэ горэкӀэ Онесим къыббгъодэкӀыгъэу зыкӀэхъугъэр 16унэӀутым фэдэу мыхъужьэу, ау унэӀутым нахьи нахьышӀужьэу, шӀу плъэгъурэ тшы фэдэу егъашӀэм бгъотыжьынэу къычӀэкӀынкӀи мэхъу. СэркӀэ ар бэу лъапӀэ, оркӀи нахь лъэпӀэжь, цӀыф фэдэу ыкӀи Зиусхьаныр зыгу илъ пшы фэдэу+.

17Сыкъыбдэлажьэу сыолъытэмэ, сэ сызэребгъэблагъэщтыгъэм фэдэу, ари егъэблагъ. 18ЗыгорэкӀэ иягъэ къыокӀыгъэмэ е уичӀыфэ телъмэ, сэ ар къысфэгъаз. 19Сэ, Паул, ар остыжьыщт, сэ сӀэкӀэ сэтхы, ау Христос угу зэрилъым пае, сичӀыфэ о зэрэптелъыр къыосӀонэу ищыкӀагъэп+. 20Ары, сшы, Зиусхьаным пае уишӀуагъэ къысэгъэкӀ. Зиусхьаныр угу зэрилъым пае, сыгу гъэпсэфыжь. 21УкъызэрэсэдэӀущтымкӀэ сицыхьэ птелъэу къыпфэсэтхы. СыкъызэрэолъэӀурэм нахьи нахьыбэ зэрэпшӀэщтри сэшӀэ.

22НэмыкӀ горэмкӀэ сыолъэӀу: хьакӀэщ къысфэгъэхьазыр; сыда пӀомэ, Тхьэм шъукъызэрэсфелъэӀугъэм ипэгъокӀ фэдэу сыкъышъуитыжьынэу сыщэгугъы.

Аужырэ шӀуфэс

23Епафрасэу[*], Христос Исус зэрэфэлажьэрэм пае сигъусэу хьапсым чӀадзагъэу чӀэсым, шӀуфэс къыуехыжьы+. 24Сэ къыздэлажьэрэ Марки, Аристархи, Димаси, Луки шӀуфэс къыуахыжьы+.

25Зиусхьан Исус Христос ынэшӀу шъугумэ къащерэф. Амин.

* 1:2 Тимофей – еплъ Кол. 1:1.

* 1:11 Онесим ишӀуагъэ къакӀощтыгъэп – Онесим къикӀырэр «зишӀуагъэ къакӀорэр» ары.

* 1:23 Епафрас – еплъ Кол. 1:7.

+ 1:1 Ефес 3:1, Фил. 1:7, Апостол. 16:1
+ 1:2 Кол. 4:17
+ 1:4 Рим. 1:8-9
+ 1:6 Фил. 1:9, Кол. 1:9
+ 1:8 1 Фесс. 2:6-7
+ 1:10 1 Кор. 4:15, Кол. 4:9
+ 1:16 Маттэ 23:8, 1 Кор. 7:22, Кол. 4:9

+ 1:19 1 Кор. 16:21, Гал. 6:11, Кол. 4:18, 2 Фесс. 3:17

+ 1:23 Кол. 1:7, Кол. 4:12

+ 1:24 Апостол. 27:2, Кол. 4:10, Кол. 4:14, 2 Тим. 4:10

+ https://ibt.org.ru/ebook?id=ADG

Table of Contents

- КъэбарышӀур: Апостол Паул тхылъэу Филимон фитхыгъэр

- Апостол Паул тхылъэу Филимон фитхыгъэр

- АПЭРЭШЪХЬ